b'\n_START_ARTICLE_\nChristina Onassis\n_START_SECTION_\nLapsuus\n_START_PARAGRAPH_\nOnassiksen vanhempien avioliitto oli myrskyis\xc3\xa4. Is\xc3\xa4ll\xc3\xa4 oli useita suhteita, esimerkiksi oopperalaulaja Maria Callasin kanssa, ja he riiteliv\xc3\xa4t ja lopulta erosivat. Seitsem\xc3\xa4ntoistavuotiaana Onassis k\xc3\xa4vi plastiikkakirurgisessa leikkauksessa pienent\xc3\xa4m\xc3\xa4ss\xc3\xa4 nen\xc3\xa4\xc3\xa4ns\xc3\xa4 ja poistamassa mustat silm\xc3\xa4nalukset. Onassis opiskeli Lontoon Queen\xe2\x80\x99s Collegessa._NEWLINE_Onassiksen is\xc3\xa4 Aristot\xc3\xa9lis avioitui vuonna 1968 Jacqueline Kennedyn kanssa, jota Christina inhosi eik\xc3\xa4 tullut t\xc3\xa4m\xc3\xa4n kanssa toimeen vaan piti t\xc3\xa4t\xc3\xa4 vain suvun omaisuudesta kiinnostuneena rahan per\xc3\xa4ss\xc3\xa4 juoksijana._NEWLINE_Onassis menetti koko perheens\xc3\xa4 kahden vuoden sis\xc3\xa4ll\xc3\xa4. H\xc3\xa4nen veljens\xc3\xa4 Al\xc3\xa9xandros (Alexander) kuoli lento-onnettomuudessa 1973, ja h\xc3\xa4nen \xc3\xa4itins\xc3\xa4 kuoli v\xc3\xa4h\xc3\xa4n my\xc3\xb6hemmin. H\xc3\xa4nen is\xc3\xa4ns\xc3\xa4 terveys oli alkanut heiket\xc3\xa4 Al\xc3\xa9xandroksen kuoleman j\xc3\xa4lkeen, ja is\xc3\xa4 kuoli 1975. Al\xc3\xa9xandros oli ollut is\xc3\xa4n suunnitelmissa h\xc3\xa4nen seuraajansa aina pojan kuolemaan saakka, mink\xc3\xa4 j\xc3\xa4lkeen is\xc3\xa4 nosti tytt\xc3\xa4rens\xc3\xa4 seuraajakseen ja alkoi kouluttaa h\xc3\xa4nt\xc3\xa4 Onassiksen imperiumin hoitajaksi. Christina Onassis toimi hyvin tiiviisti Onassiksen laivanvarustusbisneksess\xc3\xa4 ja hoiti sit\xc3\xa4 menestyksellisesti is\xc3\xa4ns\xc3\xa4 kuoleman j\xc3\xa4lkeen.\n_START_SECTION_\nAikuisik\xc3\xa4\n_START_PARAGRAPH_\nOnassis oli nelj\xc3\xa4 kertaa avioliitossa, ja kaikki liitot p\xc3\xa4\xc3\xa4ttyiv\xc3\xa4t katkeraan eroon. Ensimm\xc3\xa4iset kolme aviomiest\xc3\xa4 olivat Joseph Bolker, Al\xc3\xa9xandros Andre\xc3\xa1dis ja Sergei Kauzov. Viimeisen avioliiton h\xc3\xa4n solmi Thierry Rousselin kanssa, jonka kanssa h\xc3\xa4n sai ainoan lapsensa, tytt\xc3\xa4rens\xc3\xa4 Athina Rousselin (Onassiksen). T\xc3\xa4m\xc3\xa4kin avioliitto p\xc3\xa4\xc3\xa4ttyi eroon. Onassis tiesi, ett\xc3\xa4 Rousselilla oli ollut suhde ruotsalaisen mallin Marianne "Gaby" Landhagen kanssa, ja h\xc3\xa4n jopa maksoi Landhagen yll\xc3\xa4pidon, samoin t\xc3\xa4m\xc3\xa4n kahden lapsen, jotka molemmat oli saatettu alkuun Onassiksen ja Rousselin avioliiton aikana. Roussel puolestaan vaati Onassista laihduttamaan, jotta heid\xc3\xa4n yhteisel\xc3\xa4m\xc3\xa4ns\xc3\xa4 jatkuisi, ja piti huolta punnituksista ja vaati liikuntaharjoituksia, mutta loppujen lopuksi hylk\xc3\xa4si h\xc3\xa4net ollakseen pysyv\xc3\xa4sti Landhagen kanssa.\n_START_SECTION_\nKuolema\n_START_PARAGRAPH_\nChristina Onassis kuoli 37-vuotiaana keuhko\xc3\xb6deemaan Buenos Airesin l\xc3\xa4hell\xc3\xa4 Argentiinassa sijaitsevalla golfklubilla. Kuollessaan h\xc3\xa4n oli juuri toipumassa masennuksesta. H\xc3\xa4n rakasti tyt\xc3\xa4rt\xc3\xa4\xc3\xa4n Athinaa yli kaiken. Christina Onassiksella oli ennen kuolemaansa vakava suhde er\xc3\xa4\xc3\xa4n kreikkalaisen lapsuudenyst\xc3\xa4v\xc3\xa4ns\xc3\xa4 veljen kanssa, joka ei ollut itse ollut koskaan naimisissa ja halusi edet\xc3\xa4 hitaasti Onassiksen menneisyyden vuoksi, mutta aikoi kuitenkin naimisiin t\xc3\xa4m\xc3\xa4n kanssa. Asiantuntijoiden mukaan Onassiksen ennenaikainen kuolema johtui jatkuvasta l\xc3\xa4\xc3\xa4kkeiden v\xc3\xa4\xc3\xa4rink\xc3\xa4yt\xc3\xb6st\xc3\xa4 ja valtavista painonvaihteluista. On v\xc3\xa4itetty my\xc3\xb6s, ett\xc3\xa4 kuolinsyyn\xc3\xa4 olisivat olleet vaaralliset laihdutusl\xc3\xa4\xc3\xa4kkeet tai liian suuret unil\xc3\xa4\xc3\xa4keannokset.'